A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a kettős felhasználású termékek kivitelére, transzferjére, brókertevékenységére és tranzitjára vonatkozó közösségi ellenőrzési rendszer kialakításáról szóló 428/2009/EK rendeletet módosító európai parlamenti és tanácsi rendelet elfogadására vonatkozó tanácsi álláspontról /* COM/2014/0151 final - 2011/0310 (COD) */





2011/0310 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a kettős felhasználású termékek kivitelére, transzferjére, brókertevékenységére és tranzitjára vonatkozó közösségi ellenőrzési rendszer kialakításáról szóló 428/2009/EK rendeletet módosító európai parlamenti és tanácsi rendelet elfogadására vonatkozó tanácsi álláspontról 1. Háttér A javaslat Európai Parlament és Tanács számára történő továbbításának az időpontja (COM(2011) 704 végleges – 2011/0310 COD dokumentum): || 2011. november 7. Az Európai Parlament álláspontjának időpontja (első olvasat): || 2012. október 23. A Tanács álláspontja elfogadásának időpontja: || 2014. március 3. 2. A Bizottság javaslatának célja A javaslat rendelkezik a 428/2009/EK tanácsi rendeletnek az uniós ellenőrzési jegyzék aktualizálására irányuló eljárás tekintetében történő módosításairól. A nemzetközi biztonsági kötelezettségeknek való teljes körű megfelelés és az uniós gazdasági szereplők versenyképességének fenntartása érdekében a cél a Bizottságnak a 428/2009/EK rendelet I. mellékletében foglalt ellenőrzött kettős felhasználású termékek uniós jegyzékének aktualizálásával történő felruházása az EUMSZ 290. cikkének megfelelően. A bizottsági javaslat továbbá fel kívánja ruházni a Bizottságot azon jogkörrel, hogy az általános uniós kiviteli engedélyek (EUGEA) előnyeit élvező országok II. mellékletben foglalt jegyzékéből törölhessen „rendeltetési helyeket” (vagyis országokat), hogy lehetővé tegye a nemzetközi körülményekre való gyors uniós válaszadást. 3. A Tanács álláspontjával kapcsolatos megjegyzések A Tanács álláspontja jóváhagyja a bizottsági javaslat kulcselemeit, de egyes, könnyített exporteljárások előnyeit élvező rendeltetési helyek (országok) eltávolítása és a felhatalmazáson alapuló jogi aktusok hatásköreinek tekintetében előirányozza az eredeti bizottsági javaslat néhány módosítását is. A Tanács álláspontja szerint össze kell hangolni az átruházott hatáskör Parlament általi ellenőrzését a „II. kereskedelmi omnibus aktusra” vonatkozó megállapodással. A keretmegállapodásban a Bizottság által a szakértői csoportokról a Parlament számára nyújtandó tájékoztatásra vonatkozóan tett kötelezettségvállalásra emlékeztető „A Bizottság nyilatkozata a felhatalmazáson alapuló jogi aktusokról” című nyilatkozatot a Bizottság mellékeli a rendelethez. A Tanács álláspontja egyes módosításokat irányoz elő a hatáskör-átruházás felülvizsgálata és érvényessége tekintetében is, amelyek közül az utóbbi 5 évre korlátozódik és egy jelentés benyújtása függvényében hallgatólagosan meghosszabbodik, kivéve, ha az Európai Parlament vagy a Tanács legkésőbb 3 hónappal a határidő lejárta előtt kifogást emel e meghosszabbítás ellen. Végül a Tanács álláspontja tartalmaz egy „Az Európai Parlament, a Tanács és a Bizottság együttes nyilatkozata a kettős felhasználású termékekre vonatkozó export-ellenőrzési rendszer felülvizsgálatáról” című kísérőnyilatkozatot és „A Bizottság nyilatkozata a rendelet aktualizálásáról szóló tervekről” című nyilatkozatot (lásd lent). 4. Végkövetkeztetés A Bizottság elfogadja a Tanács álláspontját. _______________________ NYILATKOZATOK Az Európai Parlament, a Tanács és a Bizottság együttes nyilatkozata a kettős felhasználású termékekre vonatkozó export-ellenőrzési rendszer felülvizsgálatáról Az Európai Parlament, a Tanács és a Bizottság tudatában van annak, hogy folyamatosan javítani kell az EU stratégiaiexport-ellenőrzési rendszerének hatékonyságát és egységességét, nagyfokú biztonságot és megfelelő átláthatóságot biztosítva anélkül, hogy ez kedvezőtlenül érintené a kettős felhasználású termékek versenyképességét és a velük való jogszerű kereskedelmet. Mindhárom intézmény úgy véli, hogy azért van szükség a rendszer modernizálására és további egységesítésére, hogy lépést tudjon tartani az újabb fenyegetésekkel és a gyors technológiai változásokkal, valamint hogy csökkenjen a versenytorzulás és létrejöjjön a kettős felhasználású termékek valódi közös piaca (egységes és egyenlő versenyfeltételeket teremtve az exportálóknak), továbbá hogy a harmadik országok számára továbbra is export-ellenőrzési modellként szolgáljon. Ennek érdekében elengedhetetlen (a rendelet mellékleteiben szereplő) ellenőrzési jegyzékek aktualizálási eljárásának egyszerűsítése, a kockázatértékelés és az információcsere javítása, a megfelelőbb ágazati szabványok kidolgozása és a végrehajtás területén tapasztalt különbségek csökkentése. Az Európai Parlament, a Tanács és a Bizottság tudatában van azoknak a kérdéseknek, amelyek egyes olyan információs és kommunikációs technológiák (IKT) kivitelével kapcsolatosak, amelyek az emberi jogok megsértésével összefüggésben, illetve az Unió biztonságának meggyengítésére használhatók, különösen a tömeges megfigyelésre, a figyelemmel kísérésre, a helymeghatározásra, a nyomon követésre és a cenzúrázásra használt technológiák, valamint a szoftverek sebezhetősége vonatkozásában. Ezzel összefüggésben szakértői konzultációkra került sor, többek között a kettős felhasználású termékekkel foglalkozó szakértők találkozója, a kettős felhasználású termékekkel foglalkozó koordinációs csoport és az export-ellenőrzési rendszerek keretében. A sürgős reagálást igénylő helyzetek kezelését célzó intézkedések meghozatalára a jövőben is (az EUMSZ 215. cikkén alapuló) szankciók, illetve nemzeti intézkedések révén kerül sor. Ezenkívül további erőfeszítéseket kell tenni annak érdekében, hogy az export-ellenőrzési rendszerek területén multilaterális megállapodások szülessenek. A kettős felhasználású termékek kivitelére vonatkozó uniós ellenőrzési politika folyamatban lévő felülvizsgálata és a vonatkozó bizottsági közlemény elkészítése keretében pedig meg kell vizsgálni az e kérdés kezelését célzó lehetőségeket. Ezzel összefüggésben mindhárom intézmény nyugtázta a Wassenaari Megállapodásban részt vevő államok között 2013. december 4-én született azon megállapodást, hogy ellenőrzés alá vonják a számítógépes rendszerekhez illetéktelen hozzáférést biztosító komplex felügyeleti eszközöket és az IP-hálózatok felügyeleti rendszereit. Annak érdekében, hogy tovább javuljon az export-ellenőrzési rendszer és annak alkalmazása az európai egységes piac keretei között, az Európai Parlament, a Tanács és a Bizottság arra is kötelezettséget vállalt, hogy továbbfejleszti a rendelet I. mellékletének hatályán kívül eső kettős felhasználású termékekre vonatkozó, a jelenleg alkalmazott ún. „mindenre kiterjedő” mechanizmust. A Bizottság nyilatkozata a felhatalmazáson alapuló jogi aktusokról E rendelettel összefüggésben a Bizottság emlékeztet az Európai Parlament és az Európai Bizottság közötti kapcsolatokról szóló keretmegállapodás 15. pontjában tett kötelezettségvállalására, miszerint a felhatalmazáson alapuló jogi aktusok előkészítésével kapcsolatos munkája keretében a nemzeti szakértőkkel zajló találkozóiról a Parlament számára teljes körű tájékoztatást nyújt, és biztosítja a dokumentációhoz való teljes körű hozzáférést. A Bizottság nyilatkozata a rendelet aktualizálásáról szóló tervekről A stratégiai termékek mozgására (kivitel, transzfer, brókertevékenység és tranzit) irányuló integráltabb, hatékonyabb és egységesebb európai megközelítés érdekében a Bizottság – a lehető legrövidebb időn belül – új javaslatot fog előterjeszteni a rendelet aktualizálására. _______________________